1 Įvadas

2017 m. lapkričio 20 d. dėl Jungtinės Karalystės išstojimo iš Sąjungos kitos 27 valstybės narės per Bendrųjų reikalų tarybos posėdį nusprendė, kad nauja Europos bankininkystės institucijos (EBI) būstinės vieta bus Paryžius (Prancūzija) .

EBI būstinės vieta yra nustatyta EBI steigimo reglamento (toliau – EBI reglamentas) 7 straipsnyje, todėl jis turėjo būti iš dalies pakeistas , kad būstinė būtų perkelta iš Londono į Paryžių. Be būstinės vietos pakeitimo, iš dalies pakeitus EBI reglamentą taip pat nustatyti tam tikri nauji EBI reikalavimai, susiję su jos būstinės vieta, ir įpareigojimas Komisijai iki 2019 m. kovo 30 d. paskelbti ir vėliau kas 12 mėnesių skelbti EBI atitikties šiems reikalavimams ataskaitą.

Pagal EBI reglamento 7 straipsnį: „Institucijos būstinės vieta nedaro poveikio Institucijos užduočių ir įgaliojimų vykdymui, valdymo struktūros organizavimui, pagrindinės organizacijos veiklai ar pagrindiniam jos veiklos finansavimui, sudarant sąlygas, kai taikytina, bendrai su Sąjungos agentūromis naudotis administracinės paramos paslaugomis ir infrastruktūros administravimo paslaugomis, kurios nėra susijusios su Institucijos pagrindine veikla.“

EBI pateikė būtiną informaciją, kurios reikia šiems ataskaitų teikimo reikalavimams įvykdyti. Pirmosios dvi ataskaitos buvo paskelbtos 2019 ir 2020 m. Tai trečioji ataskaita pagal naują ataskaitų teikimo įpareigojimą.

2 Susitarimas dėl EBI būstinės

Susitarimas dėl būstinės su Prancūzijos Vyriausybe buvo pasirašytas 2019 m. kovo 6 d. Paryžiuje. Pagal Susitarimo dėl būstinės 25 straipsnį EBI baigė vidaus procedūras, kad jis įsigaliotų 2019 m. kovo 4 d., o 2021 m. birželio mėn. patvirtino jų užbaigimą Prancūzijos užsienio reikalų ministerijai. EBI laukia patvirtinimo dėl Prancūzijos teisėje numatytų procedūrų užbaigimo, nes jo reikia, kad Susitarimas dėl būstinės įsigaliotų. Be kita ko, jį turi ratifikuoti Prancūzijos Parlamentas. Susitarimo dėl būstinės pasirašymas nepaveikė EBI veiklos ir valdymo.

Susitarime dėl būstinės ne tik atsižvelgta į Protokolo Nr. 7 dėl Europos Sąjungos privilegijų ir imunitetų reikalavimus , bet ir EBI darbuotojams suteikta teisė gauti specialų leidimą gyventi šalyje – FI (pranc. Fonctionnaire International), patvirtinantį jų, kaip tarptautinių valstybės tarnautojų, statusą Prancūzijoje (taikoma ir šeimos nariams). EBI bendradarbiavo su Europos ir užsienio reikalų ministerijos Protokolo skyriumi ir su muitinėmis, kad darbuotojai ir jų šeimos galėtų sklandžiai atvykti į Prancūziją ir gauti specialius leidimus gyventi šalyje ir kad EBI atžvilgiu būtų sklandžiai taikomos mokestinės lengvatos. 2021 m. liepos mėn. specialius leidimus gyventi šalyje gavo 231 darbuotojas ir šeimos narys, o dar du prašymai yra nagrinėjami.

Be to, pagal Susitarimą dėl būstinės iš Londono į Paryžių persikeliantys EBI darbuotojai gali per dvylika mėnesių nuo atvykimo į Prancūziją dienos įsigyti ar atsivežti transporto priemonę nemokėdami už ją mokesčio. Iki šiol 38 darbuotojai pasinaudojo galimybe nemokėti mokesčio už įsigyjamą ir (arba) atsivežamą transporto priemonę ir ją užregistruoti pagal diplomatinę privilegiją.

Pagal Susitarimo dėl būstinės 9 straipsnį EBI atleidžiama nuo su oficialiomis išlaidomis susijusio PVM, kai sąskaitoje faktūroje nurodyta suma be PVM yra didesnė nei 150 EUR. Praktiškai EBI sumoka PVM už Prancūzijoje įsigytas prekes ir prekes, kurioms taikoma vieno langelio principu grindžiama minisistema MOSS, ir susigrąžina šį PVM iš Prancūzijos Vyriausybės. 2021 m. liepos mėn. EBI pareikalavo grąžinti 1 938 479,84 EUR ir visa suma buvo gauta.

Pagal Susitarimo dėl būstinės 19 straipsnį Prancūzijos Vyriausybė 2019 m. rugsėjo mėn. Kurbevua atidarė Europos mokyklą „Paris-La Défense“. Mokykloje vykdoma išsami programa nuo ikimokyklinio ugdymo iki Europos bakalaureato, skirta Paryžiaus regione įsteigtų ES įstaigų darbuotojų vaikams, taip pat iš tarptautinės aplinkos kilusiems mokiniams. Be jau akredituoto ikimokyklinio, pradinio ir vidurinio ugdymo ciklo iki 5 klasės, šiemet Europos mokyklų valdyba vieningai akreditavo vidurinio ugdymo klases (6 ir 7 klases). Taip suteikiama galimybė gauti Europos bakalaureato diplomą. Nuo 2021 m. rugsėjo mėn. anglų kalbos skyriuje veikia visas ciklas nuo ikimokyklinio ugdymo iki paskutinės vidurinio ugdymo klasės. Prancūzų kalbos skyriuje veikia visas ikimokyklinio ugdymo ir pradinio ugdymo ciklas. 2020–2021 m. mokslo metams į mokyklą buvo priimta 20 EBI darbuotojų vaikų, visi jie mokosi anglų kalbos skyriuje.

3 EBI valdymas, veikla ir užduočių vykdymas

EBI būstinės perkėlimas neturėjo poveikio EBI užduotims ir įgaliojimams, jos valdymo struktūros organizavimui, pagrindinės organizacinės struktūros veiklai ir jos pagrindiniam finansavimui. Nuo 2019 m. birželio mėn. pradžios EBI savo naujose patalpose Paryžiuje veikia visu pajėgumu.

EBI būstinės perkėlimas į Paryžių poveikio pagrindiniam ES ir nacionalinių kompetentingų institucijų skiriamam EBI veiklos finansavimui neturėjo. Be šio finansavimo, Prancūzijos Vyriausybė skiria 8,5 mln. EUR Paryžiaus biurų išlaidoms padengti. Šis finansavimas padalytas į 1,5 mln. EUR sumą įsikūrimo išlaidoms, kuri jau gauta ir išleista, ir į 7 mln. EUR sumą einamosioms nuomos išlaidoms, kuri bus gauta per devynerius nuomos metus, kad būtų sušvelnintas poveikis biudžetui. Iki šiol EBI pagal šią sutartį išrašiusi sąskaitas faktūras gavo 5 075 000 EUR.

Jungtinės Karalystės valdžios institucijos vis dar yra atsakingos už neįvykdytus reikalavimus PVM srityje, kurie EBI sąskaitose sudaro 581 000 EUR.

Bendras naudojimasis administracinės paramos paslaugomis su kitomis Sąjungos agentūromis

EBI su ESMA pasirašė susitarimą dėl paslaugų lygio dėl apskaitos paslaugų teikimo ir nuo 2021 m. balandžio mėn. EBI teikia šias paslaugas ESMA. EBI apskaitos pareigūno ir apskaitos pareigūno padėjėjo paslaugomis naudojasi abi agentūros, todėl galima efektyviau naudoti išteklius. ESMA valdyba nuo 2021 m. liepos 1 d. paskyrė EBI apskaitos pareigūną ESMA apskaitos pareigūnu.

EBI ir EIOPA kartu įgyvendina projektą, kad būtų sukurtos priemonės, padedančios vykdyti priežiūros ataskaitų teikimo sistemos kūrimo procesą, kuris apima duomenų vienetų modelių paskelbimą, visą patvirtinimo taisyklių gyvavimo ciklą ir XBRL taksonomijos paketus. Projekto vykdymo laikotarpiui į EBI komandiruojamas EIOPA projektų vadovas.

EBI ir EIOPA bendrai naudoja privačią debesiją ir susijusias trečiosios šalies teikėjo siūlomas infrastruktūros paslaugas, kurias jos kartu sukūrė ir nuolat stebi bei tobulina. Naujausias toks patobulinimas yra saugumo operacijų centras, kurį agentūros sukūrė kartu ir kurio paslaugomis neseniai pradėjo naudotis. EBI ir EIOPA taip pat jau bendradarbiauja apibrėždamos būsimas debesijos paslaugas ir perėjimo prie jų kelią, pradedant 2022 m.